Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 307

1. Bevezetés A kilencedikes-tizedikes szakiskolai program a személyiség fejlesztése és a szakmatanulás elkezdéséhez szükséges kompetenciák erősítése mellett tovább folytatja az általános művelést. Ez egyaránt feltétele a versenyképes szakképesítések elsajátításának, az élethosszig tartó tanulás képességének, az önművelés képességének a kialakításában. Az általános műveltség megszilárdítását szolgáló képzés folytatása feltétele az iskolaváltásnak – átlépés más középiskolába vagy szakképző intézménybe – vagy az érettségi megszerzésének is. A tanulók alapismereteinek hiánypótlása éppen úgy fontos feladata a programnak (és ezen keresztül a tantervi fejlesztésnek is), mint az átjárhatóság és beszámíthatóság elvének érvényesítése. Ennek megfelelően a kerettanterv olyan dokumentum, amely a tevékenységközpontú oktatás, a projektjellegű feldolgozási módszer alkalmazásával a közismereti és a szakmai alapozó oktatásban egyaránt segíti a szakiskolába felvett hátrányos helyzetű fiatalok felzárkóztatását, motiválását, szakmatanulásra való felkészítését. Biztosítja a projektmódszer szerint szervezett közismereti oktatás és szakmai alapozás egységének megteremtését úgy, hogy a közismeret oktatása a szakiskolai tanulók alapismereteinek hiánypótlását és a szakképzés megalapozásához szükséges ismeretek, készségek fejlesztését szolgálja.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes